THCOM ตั้งเตรียมประมูล.!?
ที่ผ่านมาหุ้นบริษัท ไทยคม จำกัด (มหาชน) หรือ THCOM ไม่ค่อยน่าสนใจมากนัก เนื่องจากในแง่ปัจจัยพื้นฐานและทิศทางธุรกิจ ต้องบอกว่าไม่สดใสเอาซะเลย..!!
9 มิ.ย. 2564

สำนักข่าวรัชดา
ที่ผ่านมาหุ้นบริษัท ไทยคม จำกัด (มหาชน) หรือ THCOM ไม่ค่อยน่าสนใจมากนัก เนื่องจากในแง่ปัจจัยพื้นฐานและทิศทางธุรกิจ ต้องบอกว่าไม่สดใสเอาซะเลย..!!
ในเชิงการดำเนินงานก็มีปัญหา ดูได้จากผลประกอบการที่ลุ่ม ๆ ดอน ๆ แถมยังถูกกดดันจากความไม่ชัดเจนของภาครัฐอีกต่างหาก ทั้งในเรื่องดาวเทียมดวงใหม่ ก็ยังไม่ขึ้นสักที ส่วนดาวเทียมดวงเก่า ก็มีความเพียรพยายามของภาครัฐจะดึงกลับมาเป็นสัมปทาน จากเดิมเป็นใบอนุญาต (ไลเซนส์)
ซึ่งการไม่มีความชัดเจนเรื่องดังกล่าว ทำให้การหาลูกค้าใหม่ของ THCOM ยากขึ้น ส่วนลูกค้าเก่าที่เซ็นสัญญาไปแล้วอาจเกิดข้อกังวลในสัญญาว่าต้องเปลี่ยนคู่สัญญาไปเป็นภาครัฐหรือไม่..? แล้วค่าใช้จ่ายจะเพิ่มขึ้นมั้ย..?
กลายเป็นอีกหนึ่งความเสี่ยงที่ THCOM ต้องแบกรับ…
เป็นความอิหลักอิเหลื่อที่กดดันหุ้น THCOM และหุ้นที่เกี่ยวข้องกับดาวเทียมในช่วงที่ผ่านมา..!!
แต่มีสิ่งที่ทำให้หุ้น THCOM กลับมาอยู่ในเรดาร์ของนักลงทุนอีกครั้ง จากเรื่องของเทคโนโลยีดาวเทียมวงโคจรต่ำ ซึ่งจะมาทดแทนอินเทอร์เน็ตบรอดแบนด์มีสาย และบริการดิจิทัลรูปแบบอื่น ๆ ในอนาคตข้างหน้า ทำให้เป็นที่ตื่นตาของหุ้นที่เกี่ยวข้องกับดาวเทียม
และที่น่าตื่นตามากกว่านั้น ในประเทศไทยกำลังจะมีการประมูลใบอนุญาตใช้สิทธิวงโคจรดาวเทียมเร็ว ๆ นี้น่ะสิ
แถมยังน่าตื่นตามากขึ้นไปอีก เมื่อ THCOM ตั้งบริษัทลูกใหม่เอี่ยมอ่องที่ชื่อ บริษัท ทีซี สเปซ คอนเน็ค จำกัด โดยมีทุนจดทะเบียนสูงถึง 100 ล้านบาท เพื่อดำเนินธุรกิจสื่อสารโทรคมนาคม ธุรกิจดาวเทียม และธุรกิจที่เกี่ยวเนื่อง…
ก็เป็นไปได้ว่า THCOM อาจใช้บริษัทนี้เข้าร่วมประมูล ซึ่งรูปแบบการประมูลจะจัดเป็น 4 ชุด ได้แก่
ชุดที่ 1 ประกอบด้วย วงโคจร 50.5E (ข่ายงาน C1, N1 และ P1R) และวงโคจร 51E (ข่ายงาน 51) ราคาขั้นต่ำ 676.914 ล้านบาท
ชุดที่ 2 ประกอบด้วย วงโคจร 78.5E (ข่ายงาน A2B และ 78.5E) ราคาขั้นต่ำ 366.488 ล้านบาท
ชุดที่ 3 ประกอบด้วย วงโคจร 119.5E (ข่ายงาน IP1, P3 และ 119.5E) และวงโคจร 120E (ข่ายงาน 120E) ราคาขั้นต่ำ 392.950 ล้านบาท
และชุดที่ 4 ประกอบด้วย วงโคจร 126E (ข่ายงาน 126E) และวงโคจร 142E (ข่ายงาน G3K และ N5) ราคาขั้นต่ำ 364.687 ล้านบาท
ขณะที่ไทม์ไลน์เปิดให้ซื้อซองประมูลไปแล้วเมื่อวันที่ 21 พ.ค. ที่ผ่านมา และจะเปิดให้ยื่นซองประมูลวันที่ 21 มิ.ย. 2564 จากนั้นจะประกาศรายชื่อผู้มีสิทธิเข้าร่วมประมูลในวันที่ 12 ก.ค. 2564 และวันที่ 24 ก.ค. 2564 เป็นวันประมูล โดยที่ประชุม กสทช. จะรับรองผลการประมูลภายใน 7 วัน
ก็ถือเป็นข่าวดีที่น่าจะทำให้หุ้นที่เกี่ยวข้องกับดาวเทียมกลับมามีชีวิตชีวาอีกครั้ง…
และด้วยความได้เปรียบของ THCOM ซึ่งเป็นเจ้าใหญ่ในวงการดาวเทียมอยู่แล้ว ประกอบกับก่อนหน้านี้ก็ไปจับไม้จับมือกับบริษัท กสท โทรคมนาคม จำกัด (มหาชน) หรือ CAT ตั้งบริษัทร่วมทุนภายใต้ชื่อ บริษัท เนชั่น สเปซ แอนด์ เทคโนโลยี จำกัด เพื่อให้บริการธุรกิจที่เกี่ยวข้องกับดาวเทียม อาทิ ธุรกิจดาวเทียมวงโคจรต่ำ ก็ไม่น่าจะพลาดชิงเค้กก้อนนี้…
เลยเป็นที่มาของ THCOM ตั้ง (บริษัทลูก) เพื่อเตรียม (ประมูล) นั่นเอง..!?
แต่จะทำให้ดาวเทียมดวงนี้กลับมาโลดแล่นในวงโคจรได้อีกครั้งหรือไม่..? หรือต้องรับสภาพดาวเทียมตก (อับ) ต่อไป… ก็ไม่รู้สินะ
…อิ อิ อิ…